Profil spoločnosti OBAL – SERVIS
História
Spoločnosť OBAL-SERVIS začala svoju činnosť 9. júna 1992 zápisom do obchodného registra. Vznik spoločnosti s jej zameraním mal vyplniť medzeru na trhu v oblasti poskytovania služieb balenia hutníckych výrobkov. Jedným z hlavných akcionárov a zároveň aj zákazníkom bola spoločnosť VSŽ.
Spoločnosť OBAL-SERVIS za svoju prioritu stanovila zmenu obalu, ktorý mal spĺňať nielen obchodné a technické požiadavky, ale aj estetickú úroveň. Pre splnenie uvedenej priority spoločnosť rozbehla činnosti v oblasti vedecko-technického rozvoja, ktorého cieľom bolo zladiť použitie kvalitných baliacich materiálov s technickými možnosťami spoločnosti.
Spoločnosť svoju činnosť začala na Divíznom závode Studenej valcovne. V roku 1993 a 1994 pracovníci spoločnosti navrhli a vyrobili prvé poloautomatické baliace stoly s hydraulickým zdvihom, stojany na páskovaciu techniku a odvíjače viazacej pásky. Vytvorenie nových baliacich pracovísk na Divíznom závode Studená valcovňa s použitím uvedených zariadení viedlo k zvýšeniu produktivity a kvality balenia. Dosiahnuté výsledky ako aj činnosti v oblasti vedecko-technického rozvoja umožnili spoločnosti získať konkurenčnú výhodu v oblasti balenia a následne vytláčať konkurenciu z iných Divíznych závodov.
V októbri 1995 spoločnosť rozšírila svoju činnosť aj na Divízny závod Hutníckej druhovýroby. V spoločnosti tak vzrástol počet zamestnancov o 77. Organizačnými zmenami a technickou podporou spoločnosť zvýšila produkciu balenia radiátorov na uvedenom závode.
Na základe dobrých výsledkov dosiahnutých na spomínaných závodoch, v januári 1999 spoločnosť OBAL-SERVIS rozšírila svoju činnosť aj na Divízny závod – Teplá Valcovňa. Pre zabezpečenie uvedenej činnosti spoločnosť zvýšila počet zamestnancov o 67.
V roku 1999 pracovníci spoločnosti navrhli, vyrobili a uviedli do prevádzky poloautomatický zvárací stroj obalových plechov, ktorý umožňuje zvárať nadrozmerné plechy používané pri balení zvitkov s priemerom nad 1500 mm
V roku 2000 boli zavedené nové typy balenia s využitím nových baliacich materiálov a nových postupov, ktoré priniesli značné úspory v balení.
V marci roku 2002 spoločnosť uspela vo výberovom konaní pre balenie na Divíznom závode Obalová vetva spoločnosti U.S. Steel Košice. Počet zamestnancov sa rozšíril o 33.
V roku 2004 pracovníci spoločnosti navrhli a vyrobili a uviedli do prevádzky:
dierovacie zariadenie ako súčasť k zakružovaciemu stroju, ktorého úlohou je zabezpečiť ochranu produktu proti mechanickému poškodeniu počas manipulácie a prepravy. Zároveň sú vybavené odvodňovacími otvormi pre voľné odtečenie vody, ktorá sa vyzráža z atmosférickej vlhkosti, resp. sa tam dostane vplyvom poveternostných podmienok.
poloautomatický stroj nového radu na výrobu vnútorných zakrúžených uholníkov bez pnutia, používaných pri balení zvitkov. Kovové zakrúžené uholníky vnútorného priemeru bez pnutia zabezpečujú ochranu manipulačných miest proti mechanickému poškodeniu počas manipulácie a prepravy. Oproti predchádzajúcemu typu uholníkov bolo odstránené pnutie baliaceho elementu a tým sa zlepšila prevencia voči vzniku úrazov tak pri balení, ako aj pri rozbaľovaní u zákazníkov.
Väčšina zariadení tvorí duševné vlastníctvo spoločnosti, ktoré je chránené úžitkovými vzormi na úrade priemyselného vlastníctva.
Certifikácia
1998 - budovanie certifikovaného systému riadenia podľa normy ISO 9002.
1999 získala spoločnosť certifikát RW TÚV za uplatňovanie a používanie systému manažérstva kvality podľa EN ISO 9002
2003 - vykonaný recertifikovaný audit, ktorým spoločnosť OBAL -SERVIS, a.s. získala certifikát od spoločnosti RW TUV za zavedenie a používanie systému manažérstva kvality podľa normy ISO 9001:2000.
2006 - vykonaný prvý certifikačný audit systému environmentálneho manažérstva podľa normy STN EN ISO 14 001:2004 a tretí obnovovací audit systému manažérstva kvality STN EN ISO 9001:2000. Ako prvá dcéra korporácie USSK vlastní certifikát systému manažérstva kvality a systému environmentálneho manažérstva. Zároveň spoločnosť buduje manažérsky systém bezpečnosti a ochrany zdravia pri práci v súlade s normou OHSAS 18001:1999.
Marketing firmy
Spoločnosť OBAL SERVIS patrí medzi najvýznamnejších a rozsahom činnosti najväčších poskytovateľov služieb v oblasti balenia v rámci Slovenska.
Úlohou každej firmy je napredovať a prispôsobovať sa stále rýchlejšie sa rozvíjajúcemu trhu, ktorý je nepochybne bohatý na inovácie v každom smere. Prvoradým cieľom poskytovania uvedených služieb je trvalé znižovanie nákladov na balenie pre svojich zákazníkov optimalizáciou procesov balenia, použitím vhodných technologických zariadení a vhodných baliacich materiálov.
Aby spoločnosť mohla dosahovať tento cieľ, disponuje vysoko kvalifikovanými o odborne zdatnými zamestnancami a ich technické a technologické vybavenie spoločnosti je na úrovni európskej špičky.
Čo sa týka kvality, spoločnosť získala v roku 2003 certifikát systému manažérstva kvality v odbore poskytovania služieb v oblasti balenia výrobkov a splnila požiadavky normy EN ISO 9001:2000.
Pre zabezpečenie neustáleho zlepšovania, firma znižuje náklady zavadzaním nových technológií balenia a nových postupov balenia.
Spoločnosť OBAL – SERVIS získala uznanie za dosiahnuté výsledky v súťaži o Cenu prezidenta VSŽ a. s. Košice za kvalitu prevedených služieb. Firma taktiež získala významné ocenenie na výstavách ako najlepší obal roka na medzinárodnej výstave PRINTING 95, 96, 2000 a 2004.
Firma nevyužíva naplno svoju výrobnú kapacitu, ale je schopná zvýšiť výrobu a využiť vlastné kapacity aj v kooperácii s inými spoločnosťami.
Marketingový mix
Spoločnosť má založené marketingové plány na marketingovom mixe. Nemá však vymedzené zdroje na každú zložku marketingového mixu zvlášť. Takže kvantifikácia úrovne nákladov vynaložených na jednotlivé komponenty marketingového mixu je nejasná.
Marketingový útvar realizuje kontrolu marketingového mixu až vtedy, keď vzniknú problémy.
Spoločnosť pri plánovaní uvedenia nových produktov na trh skúma rôzne marketingové mixy. Vyberá najúčinnejší a najekonomickejší variant .
Len zriedka analyzuje marketingový mix konkurencie.
Spoločnosť prispôsobuje svoj marketingový mix požiadavkám jednotlivých segmentov trhu jednou zo zložiek marketingového mixu - účtovaním rozdielnych cien.
Otázky
Otázka 1: Akú perspektívu expanzie spoločnosti OBAL – SERVIS vidíte? Slovenskú, prípadne aj zahraničnú.
Otázka 2: Navrhnite riešenia pre jednotlivé faktory marketingového mixu pri vyjednávaní s potencionálnymi odberateľmi.
Otázka 3: Aké sú silné a slabé stránky spoločnosti OBAL – SERVIS v porovnaní s konkurenciou?
Odpovede
Odpoveď 1: Spoločnosť OBAL – SERVIS je spoločnosťou ktorá sa zaoberá balením výrobkov hutníckej výroby a výrobou baliacich strojov. O balenie produktov budú mať firmy logicky vždy záujem, keďže obaly sú určené na ochranu výrobkov počas prepravy všetkého druhu.
Slovensko v posledných rokoch zažíva investičný boom – zahraničné a spolu s nimi (aj keď pomalšie) domáce subjekty zakladajú výrobné podniky (prípadne rozširujú už existujúce), logistické centrá a vyvíjajú iné aktivity, ktorú slovenskú ekonomiku rozhýbali do historicky najrýchlejšieho rastu. S rastom obchodnej a priemyselnej aktivity rastú aj možnosti uplatnenia spoločnosti OBAL – SERVIS.
Tieto príležitosti môžu byť priame (prevádzka oceliarskej spoločnosti ARCELOR v Senici (hutníctvo), alebo nepriame (automobilky + dodávatelia). Spoločnosť OBAL – SERVIS by ich mala využiť a vyvinúť snahu priblížiť sa svojou ponukou potrebám týchto subjektov. K tomu by však mala podniknúť viaceré kroky – prispôsobenie výrobného programu zákazníkom, masívna reklamná činnosť so zameraním na zviditeľnenie sa, analýza už existujúcej konkurencie, ktorá týmto subjektom poskytuje služby a jej silných a slabých stránok. Ak by sa podarilo spomedzi týchto subjektov získať aspoň jedného veľkého odberateľa, mohlo by to znamenať otvorenie dverí na zahraničné trhy, keďže subjekty zväčša pôsobia globálne.
Spoločnosť U. S. STEEL Košice dokončuje investíciu do novej pozinkovacej linky, pomocou ktorej sa chce dostať medzi dodávateľov automobiliek v stredoeurópskom regióne. Spoločnosť OBAL – SERVIS sa v minulom roku stala jej dcérskou spoločnosťou (U.S.STEEL u nej kúpil majoritu), to jej pozíciu pri komunikácii s potencionálnymi odberateľmi zľahčuje.
Odpoveď 2: Platí koncept: Keď sa snažíme vyrobiť výrobok za správnu cenu, so správnou marketingovou komunikáciou, na správnom mieste, potom marketingový program bude účinný a úspešný.
Marketingový mix sa skladá z 4P:
product (výrobok - najdôležitejšia zložka)
price (cena)
promotion (mark. komunikácia)
place (distribučné kanály)
A.PRODUKT – v našom prípade balenie, resp. obal:
a) dôraz sa musí klásť na parametre obalu ako kvalita, trvácnosť, vynikajúce úžitkové vlastnosti, manipulatívnosť.
b) dôležité sú taktiež služby spojené s balením (logistika, záruky atď.), dizajn balenia (striktne podľa požiadaviek zákazníka), flexibilita podľa požiadaviek zákazníka (materiály, prevedenie, tvar obalov).
B. CENA – mala by rešpektovať zásady zákazu antidumpingu, ale aj ceny konkurencie – radšej by sa mal uprednostniť boj nie cenami, ale finančnými službami (úverové podmienky so zreteľom na vlastnú finančnú únosnosť, rabaty - množstevné, lepšie platobné podmienky, ceny by mali zohľadňovať aj vlastné náklady OBAL - SERVISU.
C. MARKETINGOVÁ KOMUNIKÁCIA – v tejto oblasti by spoločnosti mohol pomôcť jej majoritný akcionár, ktorý by firme mohol vytvoriť imidž vynikajúceho dodávateľa a spoľahlivého partnera formou referencií, odporúčaní → mix marketingovej komunikácie by sa mohol rozdeliť na 5 častí:
1. inzercia – v priemyselných magazínoch a iných médiách daného charakteru
2. propagácia predaja
3. public relations – vytvorenie a udržanie imidžu spoločnosti
4. osobný predaj – formou vyslaných pracovníkov, ktorý by sa v teréne stretávali a vyjednávali s hlavami korporácií a vyhľadávali nových zákazníkov
5. priamy marketing – využívanie poštových zásielok, telefónu a iných na vysielanie správ a príjem reakcií od zákazníkov
D. DISTRIBUČNÉ KANÁLY (CESTY)
na predaj výrobkov by sa mala firma sústrediť sama (robiť ho vo vlastnej réžií), bez medzičlánkov, vo forme rôznych externých sprostredkovateľov.
- automobilky pracujú v režime just-in-time, preto by bolo zaujímavé (v prípade zisku takéhoto zákazníka) využívanie logistických skladov a centier, ktoré vznikli prakticky pri každej automobilke, výrobky by sa mohli rozdeliť rovno pri výrobe a takto čakať na expedíciu do výroby.
Odpoveď 3: Silnými stránkami spoločnosti by sa jednoznačne dali nazvať úroveň kvality výroby, úplná spokojnosť kľúčového zákazníka (majiteľa) a rôzne certifikáty, ktoré zdôrazňujú fakt, že firma "nezaspala" vývoj na trhu a získavala certifikáty ISO (certifikát systému manažérstva kvality, environmentálneho manažmentu a budovanie manažérskeho systému bezpečnosti a ochrany zdravia pri práci).
Ďalšou silnou stránkou je však aj tradícia a znalosť trhu (historická výhoda), kvalifikovaní odborníci a všeobecná úroveň firmy (flexibilita, kvalita atď.) + podpora akcionárov.
Slabou stránkou by mohla byť prílišná orientácia na jedného veľkého odberateľa, čo by mohlo negatívne ovplyvniť marketingové úsilie firmy (takto by mohla "zlenivieť" a prestať si hľadať nových odberateľov).
Ďalšou slabinou je neznalosť konkurencie, ktorá momentálne obsluhuje zákazníkov a tým pádom aj neznalosť metód boja proti nej. Tieto slabiny však už čoskoro môže zmeniť nový vlastník.
Firma sa zatiaľ zameriava iba na hutnícky segment, čo vyvoláva potrebu diverzifikovať aj do iných odvetví (minimálne aspoň do strojárstva) a nemá veľa skúseností s dodávkami pre subjekty z iných odvetví a krajín.